ປະທານາທິບໍດີກາຊາຍ ຕົບມືຊົມເຊີຍ ຍຸທສາດໃໝ່ຂອງສະຫະຣັດ ຕໍ່ອັຟການິສຖານ
ຂ່າວສຳຄັນອື່ນໆ: ການຍິງລູກສອນໄຟຂອງເກົາຫລີເໜືອ ຈະຖືກນຳສເນີຕໍ່ສະພາຄວາມໝັ້ນຄົງ; ຈີນເລີ້ມສເລີມສລອງ ວັນພັກໃໝ່ໃນທິເບດ; ພວກກະບົດ 20 ຄົນແລະທະຫານ
ສະຫະຣັດ ຍີ່ປຸ່ນ ແລະເກົາຫລີໃຕ້ ໄດ້ຕົກລົງກັນວ່າການຍິງລູກສອນໄຟ ໃດໆກໍຕາມ ຂອງເກົາຫລີເໜືອ ຈະຖືກນຳສເນີ ຕໍ່ສະພາຄວາມໝັ້ນຄົງອົງການສະຫະປະຊາຊາດ ທູດພິເສດ ໃນດ້ານນິວເຄລັຽຂອງຍີ່ປຸ່ນ ທ່ານ AKITAKA SAIKIກ່າວຕໍ່ພວກນັກຂ່າວ ລຸນຫລັງການພົບປະ ຣະຫວ່າງປະເທດທັງ 3 ທີ່ກຸງວໍຊິງຕັນໃນມື້ວານນີ້ວ່າ ການຈັດສົ່ງ ຫລືຍິງລູກສອນໄຟໃດໆກໍຕາມ ຂອງເກົາຫລີເໜືອຈະເປັນການລະເມີດ ຕໍ່ມະຕິຂອງອົງການສະຫະປະຊາຊາດ ແລະຈະຖືກນຳສເນີຕໍ່ສະພາຄວາມໝັ້ນຄົງ ໃນທັນທີ ປະເທດທັງ 3 ຕ່າງກໍກ່າວຫາເກົາຫລີເໜືອວ່າໃຊ້ແຜນການ ຈັດສົ່ງດັ່ງກ່າວນີ້ ເພື່ອທົດລອງຄວາມສາມາດລູກສອນໄຟຂີປະນາວຸດຂອງຕົນ ເກົາຫລີເໜືອກ່າວວ່າ ຕົນຕັ້ງໃຈທີ່ຈະຈັດສົ່ງດາວທຽມ ຄົມມະນາຄົມ ຂຶ້ນສູ່ວົງໂຄຈອນ ໃນຣະຫວ່າງວັນທີ 4 ຫາວັນທີ8 ເມສາ ໃນມື້ວານນີ້ ຍີ່ປຸ່ນ ແລະ ສະຫະຣັດ ເລີ້ມທຳການເຄື່ອນຍ້າຍຣະບົບຕໍ່ຕ້ານລູກສອນໄຟຂອງຕົນ ກ່ອນຈະມີການຈັດສົ່ງ ຂອງເກົາຫລີເໜືອ ຈີນເລີ້ມສເລີມສລອງ ວັນປົດປ່ອຍຂ້າທາດກະສິກັມ ເປັນເທື່ອທຳອິດໃນວັນເສົາມື້ນີ້ ເພື່ອເປັນຂີດໝາຍ 50 ປີ ໃນການທີ່ຣັຖບານຈີນຄອມມູນິສໄດ້ລົ້ມລ້າງຣະບອບການປົກຄອງ ແບບຂຸນນາງໃນທິເບດ ໃນພິທີ ທີ່ມີການຖ່າຍທອດທາງໂທຣະພາບນັ້ນ ໄດ້ມີການຊັກທຸງຊາດຈີນ ຂຶ້ນສູ່ປາຍເສົາຕໍ່ໜ້າພຣະຣາຊວັງໂປຕາລາ ທີ່ນະຄອນຫລວງລາຊາ ຂອງທິເບດ ແລະຝູງຊົນປະມານ 13ພັນຄົນ ໄດ້ຟັງ ການຂຶ້ນໄປກ່າວຂອງຊາວທິເບດ ເພື່ອຊົມເຊີຍຣັຖບານຈີນ ແລະປະນາມອົງດາໄລ ລາມະ ຜູ້ນຳທາງດ້ານຈິດໃຈ ຂອງຊາວທິເບດ ອົງດາໄລ ລາມະ ໄດ້ຊົງຫລົບໜີຈາກບ້ານເກີດເມືອງນອນ ຂອງພຣະອົງ ຫລັງຈາກປັກກິ່ງ ໄດ້ປາບປາມການລຸກຮືຂຶ້ນຕໍ່ຕ້ານການປົກຄອງຂອງຈີນ ໃນ ປີ 1959 ຈີນກ່າວວ່າ ນັ້ນແມ່ນເວລາທີ່ຈີນໄດ້ນຳເອົາການປະຕິຮູບ ປະຊາທິປະໄຕໄປສູ່ທິເບດ ແນວໃດກໍຕາມອົງດາໄລລາມະຊົງກ່າວວ່າ ໃນໄລຍະ 5 ທົສວັດ ຜ່ານມານີ້ ຈີນໄດ້ສັງຫານຊາວທິເບດຈຳນວນຫລາຍຮ້ອຍພັນຄົນ ແລະຫັນປ່ຽນຂົງເຂດດັ່ງກ່າວ ໃຫ້ກາຍເປັນ“ນະຣົກເທິງແຜ່ນດິນ” ເຈົ້າໜ້າທີ່ ກອງທັບຟີລິບປິນ ກ່າວວ່າມີພວກກະບົດມຸສລິມ 20 ຄົນ ແລະທະຫານຣັຖບານ 7 ຄົນ ໄດ້ເສັຽຊີວິດ ໃນການປະທະກັນຢູ່ໃນເຂດພາກໃຕ້ຂອງປະເທດ ພັນໂທ JONATHAN PONCE ໂຄສົກ ຂອງກອງທັບຟີລິບປິນກ່າວໃນມື້ນີ້ວ່າ ທະຫານຣັຖບານ ໄດ້ປະທະກັບພວກກອງໂຈນ ຈາກກຸ່ມແນວໂຮມປົດປ່ອຍສາສນາອິສລາມ ໂມໂຣ ປະມານ 80 ຄົນ ໃນມື້ວານນີ້ໃກ້ໆເມືອງ MAMASAPANOໃນເກາະມິນດານາວ ພັນໂທ PONCE ເວົ້າວ່າ ການປະຕິບັດງານກວດລ້າງກຳລັງດຳເນີນຢູ່ ໃນເວລານີ້ ແລະວ່າ ຍັງມີທະຫານອີກ 5 ຄົນ ໄດ້ຮັບບາດເຈັບ ກອງທັບຟີລິບປິນ ກ່າວວ່າ ພວກກະບົດ ທີ່ເຊື່ອກັນວ່າ ຢູ່ພາຍໃຕ້ການບັງຄັບບັນຊາຂອງນາຍ AMERIL UMBRA KATO ນຶ່ງໃນຈຳນວນຜູ້ບັງຄັບບັນຊາທີ່ນຳພາໃນການສັງຫານໂຫດແບບນອງເລືອດ ພົລເຮືອນຫລາຍໆສິບ ຄົນ ໃນປະຊາຄົມຫລາຍໆບ່ອນລຸນຫຼັງທີ່ໄດ້ມີການຍົກເລີກ ຂໍ້ຕົກລົງສັນຕິພາບຂັ້ນຕົ້ນ ປີກາຍນີ້ ນາຍົກຣັຖມຸນຕຣີມາເລເຊັຽ ກ່າວໃນວັນເສົາ ມື້ນີ້ວ່າທ່ານຈະເຂົ້າເຝົ້າ ກະສັດມາເລເຊັຽ ໃນວັນທີ 2 ເມສາ ຈະມານີ້ ເພື່ອຍື່ນໃບລາອອກ ໃນຄຳປາສັຍ ຕໍ່ກອງປະຊຸມປະຈຳປີ ຂອງອົງການແນວໂຮມແຫ່ງຊາດຊາວມາເລຍ ຫລື UMNOທີ່ເຕັມໄປດ້ວຍຄວາມໂສກເສົ້ານັ້ນ ນາຍົກຣັຖມຸນຕຣີ ABDULLAH AHMAD BADAWIກ່າວວ່າ ພາຍໃຕ້ການນຳພາ ຂອງຮອງນາຍົກຣັຖມຸນຕຣີ NAJIB RAZAK ອົງການ UMNOຈະໄດ້ຮັບການເສີມຂຍາຍ ໃຫ້ມີຄວາມເຂັ້ມແຂງ ອົງການ UMNO ຊຶ່ງເປັນແກນນຳຂອງພັກຣັຖບານປະສົມມາເລເຊັຽ ໄດ້ເລືອກເອົາທ່ານ NAJIB ເປັນປະທານໃນມື້ວັນພະຫັດຜ່ານມາ ທ່ານ NAJIB ໄດ້ລົງສະມັກ ເອົາຕຳແໜ່ງດັ່ງກ່າວແບບບໍ່ມີຄູ່ແຂ່ງ ແລະຈະໄດ້ເປັນ ນາຍົກຣັຖມຸນຕຣີມາເລເຊັຽ ເວລາທ່ານ ABDULLAHລາອອກ ພັກຣັຖບານປະສົມຂອງມາເລເຊັຽ ໄດ້ປົກຄອງປະເທດມາ ແຕ່ປີ 1957ແຕ່ແນວໃດກໍຕາມ ໃນການເລືອກຕັ້ງ ເມື່ອເດືອນມີນາປີກາຍນີ້ ພັກຣັຖບານປະສົມໄດ້ສູນເສັຽການກຳ ຄະແນນສຽງສອງສ່ວນສາມ ຢູ່ໃນສະພາແຫ່ງຊາດ ເປັນເທື່ອທຳອິດໃນຮອບ 40 ປີ ຈຳນວນຜູ້ເສັຽຊີວິດ ຈາກເຂື່ອນກັ້ນນ້ຳພັງຢູ່ນອກນະຄອນຫລວງຈາກາຕ້າ ຂອງອິນໂດເນເຊັຽ ໃນມື້ວານນີ້ ໄດ້ເພີ້ມຂຶ້ນ ເປັນ 77ຄົນແລ້ວ ຂະນະທີ່ພວກກູ້ພັຍ ຍັງສືບຕໍ່ຊອກຄົ້ນຫາ 100 ກວ່າຄົນ ທີ່ຍັງຫາຍສາບສູນນັບແຕ່ນ້ຳໄດ້ຖ້ວມ ເຮືອນຊານບ້ານຊ່ອງ ຂອງພວກເຂົາເຈົ້າ ເຂື່ອນທີ່ເຮັດດ້ວຍດິນໄດ້ພັງ ໃນຕອນເຊົ້າວານນີ້ ຢູ່ນອກ ນະຄອນຫລວງຈາກາຕ້າ ຫລັງຈາກມີຝົນຕົກໜັກເປັນເວລາຫລາຍໆຊົ່ວໂມງ ການພັງລົງຂອງເຂື່ອນ ໄດ້ເຮັດໃຫ້ນ້ຳ ໃນປະຣິມານ 2ລ້ານແມັດກ້ອນ ໄຫລສຸເຂົ້າຖ້ວມເຮືອນຊານ ຊຶ່ງເຮັດໃຫ້ຕຶກຈຳນວນຫລາຍຮ້ອຍຫຼັງຖືກນ້ຳຖ້ວມ ພວກກູ້ພັຍໄດ້ໃຊ້ແພຢາງ ໄປຊ່ອຍພວກທີ່ລອດຊີວິດມາໄດ້ຊຶ່ງໄດ້ປຽບທຽບຟອງນ້ຳຈາກເຂື່ອນ ໃສ່ສຶນາມິ ຣະດັບນ້ຳ ຢູ່ໃນບາງເຂດແມ່ນສູງຫລາຍ ຊຶ່ງເຮັດໃຫ້ຜູ້ຄົນຈຳນວນຫລວງຫລາຍ ຕ້ອງໄດ້ປີນຂຶ້ນໄປຢູ່ຫລັງຄາ ປະຊາຊົນສ່ວນໃຫຍ່ ກຳລັງພາກັນຫລັບນອນຢູ່ ເວລາເຂື່ອນແຕກ ເຮັດໃຫ້ເຂົາເຈົ້າມີໂອກາດໜ້ອຍທີ່ສຸດ ທີ່ຈະຫລົບໜີໄດ້ ເປັນທີ່ປາກົດວ່າ ສະພາບອາກາດໜາວຈັດໄດ້ເຮັດໃຫ້ພັຍນ້ຳຖ້ວມ ທີ່ກຳລັງຂົ່ມຂູ່ 2 ຫົວເມືອງ ໃນເຂດພາກກາງຂອງສະຫະຣັດນັ້ນ ມີການຊັກຊ້າ ອົງການພະຍາກອນອາກາດແຫ່ງຊາດ ຂອງສະຫະຣັດກ່າວວ່າ ອຸນຫະພູມທີ່ໜາວຈັດ ໄດ້ເຮັດໃຫ້ ການໄຫລຂອງແມ່ນ້ຳແດງທີ່ເຕັມໄປດ້ວຍນ້ຳກ້ອນນັ້ນ ຊັກຊ້າລົງ ພາໃຫ້ເຈົ້າໜ້າທີ່ຕ້ອງໄດ້ປ່ຽນແປງການທຳນາຍ ກ່ຽວກັບວ່າເວລາໃດ ແມ່ນ້ຳດັ່ງກ່າວຈຶ່ງຈະລົ້ນຝັ່ງຂຶ້ນມາຖ້ວມ ປັດຈຸບັນ ເຈົ້າໜ້າທີ່ເວົ້າວ່າ ມີທ່າທາງວ່າແມ່ນ້ຳແດງ ຈະຂຶ້ນສຸດຂີດ ໃນມື້ວັນອາທິດ ແລະອາດຈະສູງເຖິງຣະດັບ 13 ແມັດ ແມ່ນ້ຳແດງ ຊຶ່ງໄດ້ຂຶ້ນເຖິງຣະດັບສູງສຸດ ໃນຮອບ 112 ປີ ເຮັດໃຫ້ເຈົ້າໜ້າທີ່ໃນ2 ຫົວເມືອງ ທີ່ຕັ້ງຢູ່ໃກ້ຄຽງ ຄືເມືອງ MOORHEAD ໃນຣັດມິນເນໂຊຕ້າ ແລະເມືອງFARGO ໃນຣັດດາໂກຕ້າເໜືອ ຕ້ອງໄດ້ຍົກຍ້າຍປະຊາຊົນ ອອກຈາກ 2600ກວ່າຫລັງຄາເຮືອນ ໃນຄຳປາສັຍ ປະຈຳສັບປະດາມື້ນີ້ ປະທານາທິບໍດີ BARACK OBAMAກ່າວວ່າ ທ່ານກຳລັງຕິດຕາມເບິ່ງ ສະຖານະການຢ່າງໃກ້ຊິດ ແລະໃຫ້ຄຳໝັ້ນສັນຍາວ່າຣັຖບານຈະດຳເນີນການ ໃນສິ່ງທີ່ຕ້ອງໄດ້ ກະທຳເພື່ອໃຫ້ການຊ່ອຍເຫຼືອ ເຮົາຍັງມີຂ່າວອື່ນໆອີກ ເຊີນຟັງລາຍລະອຽດໄດ້ໂດຍຄລິກບ່ອນສຽງ